Diari Oficial de la Generalitat Valenciana


Sumari del DOGV 5061, del 01-08-2005 (2005/8916)

ORDRE de 8 de juliol de 2005, de la Conselleria d'Economia, Hisenda i Ocupació, per la qual es regula el desenvolupament d'accions de Formació Professional Ocupacional Semipresencial, i es convoquen ajudes per a l'any 2005.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5061

Data del DOGV
:   01-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8916


Data del document
:   08-07-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * ensenyament a distància
    * ajuda pública
    * suport econòmic
    * formació professional
    * aturat

ORDRE de 8 de juliol de 2005, de la Conselleria d'Economia, Hisenda i Ocupació, per la qual es regula el desenvolupament d'accions de Formació Professional Ocupacional Semipresencial, i es convoquen ajudes per a l'any 2005. [2005/X8916]
  
Des de la Cimera Europea de Lisboa, en la qual es va fixar l'objectiu estratègic de convertir la Unió Europea en la societat més dinàmica i competitiva del món en 2010, s'han publicat successives decisions del Consell i del Parlament relatives a l'aprofitament d'Internet per facilitar l'accés de la ciutadania a la Formació Professional i afavorir l'aprenentatge al llarg de la vida, com un dels mitjans per a aconseguir aquell objectiu.
  
Així, la Decisió núm. 2.318 adopta un programa plurianual (2004-2006) per a la integració efectiva de les tecnologies de la informació i la comunicació en els sistemes d'educació i formació a Europa, a través del Programa E-Learning.
  
Les autoritats europees, amb aquestes decisions, no fan sinó constatar la importància de la utilització de les tecnologies de la informació i la comunicació (TIC) en la societat actual; tractar el problema de l'exclusió social que resulta de la incapacitat d'algunes persones per a aprofitar plenament els avantatges que ofereixen en la societat del coneixement, i prestar especial atenció al foment de la igualtat d'oportunitats entre homes i dones i en l'àmbit rural.
  
La Generalitat Valenciana, per la seua banda, ha tractat l'actuació complementària en aquest camp i ha assegurat la coherència i l'actuació coordinada a través de distints instruments inclosos en el Pla de Modernització, com ara el projecte d'E-Formació a distància, el Projecte Infoville 21 o el Projecte Dissemina.
  
L'aprofitament de les tecnologies d'informació i comunicació forma part fonamental del Pla Valencià de Formació Professional, especialment en els objectius adreçats a reforçar l'adquisició de les habilitats i competències necessàries per a l'adaptació i l'aprenentatge permanent en una economia i una societat en transformació (objectiu 2); a promoure el compromís formatiu del conjunt de la societat tot facilitant-los les oportunitats d'accés i diversificant i flexibilitzant el seu desenvolupament (objectiu 4); a millorar l'aprofitament de les oportunitats laborals i l'esforç formatiu de les persones acompanyant les seues decisions al llarg de la vida (objectiu 5); a crear noves oportunitats per a les persones amb especials dificultats d'inserció laboral (objectiu 6), i a donar suport a la innovació i l'experimentació en els continguts, les metodologies i els instruments per garantir la qualitat del conjunt del sistema (objectiu 7).
  
En virtut de tot això, sentit el Consell Valencià de Formació Professional, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
CapÍtol I
  
Normes generals
  
Article 1. Objecte
  
La present Ordre té com a objecte establir el marc regulador del Programa Valencià de Formació Professional Ocupacional per a dur a terme durant l'exercici 2005, de manera semipresencial, accions formatives que afavorisquen la qualificació professional dels treballadors i les treballadores.
  
Article 2. Persones destinatàries
  
Podran participar en els cursos aquelles persones que es troben en situació de desocupació i inscrites com a demandants en els centres d'Ocupació del Servici Valencià d'Ocupació i Formació (en endavant SERVEF), en el moment de la seua incorporació a l'acció formativa; hi tindran preferència les que acrediten coneixements informàtics.
  
Article 3. Gestió
  
La gestió de les ajudes previstes en la present Ordre correspondrà al SERVEF.
  
CapÍtol II
  
Característiques dels cursos
  
Article 4. Contingut dels cursos
  
Els cursos es correspondran amb alguns dels certificats de Professionalitat o les seues unitats de competència, indicats en l'annex I a la present Ordre, i inclourà, a més de les sessions de tutoria i avaluació, una part a distància, una part presencial i una part de pràctiques no laborals en un context real de treball.
  
Article 5. De la part a distància
  
El contingut de la part a distància constarà de mòduls professionals associats a les unitats de competència adaptats a la Modalitat Semipresencial pel SERVEF, i facilitats per aquest a les entitats col·laboradores, que hauran d'impartir-se a través de la plataforma informàtica pròpia de la Generalitat Valenciana.
  
Article 6. De la part presencial
  
1. El curs inclourà una part presencial al centre formatiu per complementar l'adquisició de les capacitats, en la proporció que es fixa en el programa formatiu oficial.
  
2. Aquesta assistència podrà realitzar-se simultàniament per tot el grup o per la meitat d'aquest.
  
3. A més de practicar els continguts en els quals s'exigeix el treball amb instruments, materials i components en les aules i tallers del centre formatiu, la part presencial del curs inclourà sessions de tutoria, tant inicial com durant el curs, relacionades amb la introducció al curs, els primers coneixements sobre la instal·lació de programari addicional en els equips informàtics i el maneig de la plataforma. També s'hi inclouran sessions d'avaluació, i una especialitat complementària de sensibilització mediambiental (codi FCAM02), amb nou hores de duració, adaptat a les característiques de l'especialitat.
  
Article 7. De les pràctiques no laborals
  
1. El curs inclourà un període de pràctiques no laborals que es realitzaran, sempre de forma presencial, en empreses o entitats que constituïsquen un context real de treball.
  
2. Aquestes pràctiques estaran destinades a facilitar la inserció laboral de l'alumnat, complementar la competència professional aconseguida en el centre formatiu, contribuir a l'adquisició de les competències generals de la qualificació, facilitar l'avaluació de l'alumnat i de l'acció formativa en el seu conjunt, i adquirir el coneixement per part de l'alumnat de l'organització productiva i del sistema de relacions sociolaborals.
  
CapÍtol III
  
Normes relatives a la realització de les accions formatives
  
Article 8. Difusió
  
Serà obligació de les entitats beneficiàries de les ajudes regulades en la present Ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana i cofinançada pel Fons Social Europeu, de conformitat amb les instruccions i els models que a aquest efecte subministre el SERVEF.
  
Article 9. Tècnics d'enllaç
  
1. El director territorial d'Ocupació corresponent assignarà a cada una de les entitats col·laboradores un tècnic o tècnica que actuarà com a interlocutor entre aquestes i l'esmentada direcció territorial, a fi d'agilitzar la gestió.
  
2. El citat tècnic tindrà entre les seues funcions:
  
- Informar l'entitat col·laboradora, el professorat i l'alumnat, dels seus drets i obligacions.
  
- Assessorar l'entitat col·laboradora dels tràmits que han de seguir en desenvolupar cada acció formativa, així com del centre SERVEF d'Ocupació a què ha de sol·licitar la preselecció de l'alumnat.
  
- Estar informat de la realització de les proves de selecció i del seu contingut.
  
- Conéixer el començament, el calendari i l'acabament de cada curs.
  
- Estar informat de les incidències escaigudes en cada curs.
  
- Coordinar les tasques necessàries per a dur a terme el control de qualitat de la docència.
  
- Vetlar pel correcte desenvolupament de les accions i proposar les mesures oportunes a l'entitat col·laboradora o a la direcció territorial d'Ocupació, si és el cas, inclosa la suspensió cautelar de l'acció formativa que pertoque.
  
- Realitzar el seguiment de la part a distància dels cursos assignats, amb permís d'accés a la plataforma informàtica.
  
- Respondre a les consultes de les entitats, del professorat i dels alumnes que puguen ser remeses a través de la secretaria de la plataforma informàtica.
  
Article 10. Horari del curs
  
1. Als efectes de càlcul de la duració del curs en dies es prendrà com a referència cinc hores diàries per a sessions presencials i tres hores per a sessions a distància.
  
2. En les sessions presencials, l'assistència estarà compresa entre quatre i sis hores diàries, entre dilluns i divendres, llevat que el director territorial d'Ocupació del SERVEF autoritze un altre horari distint.
  
3. En la fase de PNL, l'horari s'adequarà a les condicions dels centres de treball en què es realitzen.
  
Article 11. Nombre d'alumnes
  
1. El nombre de participants en cada curs estarà comprés entre 20 i 30, i no podran assignar-se més de 15 alumnes per tutor.
  
2. No podrà iniciar-se l'acció formativa quan el nombre de participants inscrits siga inferior a 15.
  
3. L'alumnat no podrà simultaniejar aquesta acció formativa amb cap altra gestionada pel SERVEF.
  
Article 12. Selecció de l'alumnat
  
1. Els centres SERVEF d'Ocupació facilitaran a les entitats la llista de persones que reunisquen les condicions d'accés i hagen sol·licitat participar-hi. En cas necessari, el llistat podrà completar-se amb d'altres persones sol·licitants de què tinga coneixement l'entitat, sempre que el centre SERVEF certifique que reuneix les condicions generals d'accés i de cada una de les especialitats.
  
2. L'entitat col·laboradora seleccionarà del llistat anterior les persones participants en cada acció formativa; s'hi tindran en compte els requisits d'accés de l'alumnat exigits per a cada especialitat pel programa corresponent, els coneixements bàsics d'ofimàtica o d'Internet necessaris per a participar en el curs i la disponibilitat d'accés, personal o en l'entorn, a un equip informàtic.
  
3. L'entitat sol·licitant haurà de tenir el personal tècnic, extern o intern, adequat que requerisca el procés de selecció de les persones participants en cada acció formativa.
  
4. Una vegada finalitzat el procés de selecció, es confeccionarà una acta firmada per qui siga responsable d'aquest procés i qui siga representant legal de la persona beneficiària, d'acord amb el model normalitzat, que serà remesa amb la resta de la documentació que s'indica en l'article següent a la direcció territorial d'Ocupació.
  
Article 13. Inici de l'acció formativa
  
1. Abans de l'inici, l'entitat col·laboradora comunicarà a la direcció territorial d'Ocupació la data de començament, així com el calendari d'actuacions previstes durant el curs, les addes de l'lentitat que fan referència al gestor de l'entitat (nom, NIF i correu electrònic) responsable de l'administració de la plataforma informàtica per a ser donat d'alta, i la taula de descripció del curs perquè siga publicat en l'Aula Virtual del SERVEF.
  
2. L'entitat disposarà de 15 dies naturals des del començament del curs per a remetre a la direcció territorial d'Ocupació que corresponga la documentació següent:
  
- L'acta de selecció.
  
- La pòlissa de l'assegurança d'accidents de l'alumnat o, si no n'hi ha, la carta de garanties d'aquella, que serà sempre sense franquícia i que comprendrà, almenys, la cobertura següent:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de realització de la part presencial de l'acció formativa, incloent-hi el temps necessari per al desplaçament de l'alumnat des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 12.020 euros per defunció o invalidesa permanent derivats d'un accident en l'acció formativa o en el desplaçament.
  
- Indemnització diària dels alumnes derivada d'un accident en l'acció formativa que produïsca una impossibilitat temporal d'assistència. El període serà el que comprenga la citada incapacitat i fins a un màxim d'un any. La indemnització mínima serà de sis euros diaris.
  
- Indemnització a les empreses pels perjuís que pogueren ocasionar-los l'alumnat que realitzen PNL.
  
L'entitat col·laboradora estarà obligada a mantenir la cobertura en l'assegurança d'accidents durant tot el període lectiu en què cada participant romanga d'alta en l'acció formativa.
  
- Llista de participants que comencen l'acció, així com del personal docent i el seu currículum.
  
- Documents de col·laboració amb empreses per a PNL.
  
- Taula de servicis de comunicació, que s'habilitaran durant l'acció formativa.
  
Article 14. Altes i baixes de l'alumnat
  
1. Al llarg del curs, l'entitat es responsabilitzarà de la gestió de les altes i baixes de l'alumnat i facilitarà en el mateix dia les claus d'accés o les anul·larà en cas de baixa.
  
2. L'entitat podrà incorporar nous alumnes fins a completar-ne el número que fixa la resolució de concessió, i substituir l'alumnat que haja sigut daus de baixa amb noves altes, sempre que, en tots dos casos, no haja transcorregut el primer terç de la duració del curs, i utilitzant com a fórmula de càlcul el que indica l'article 10.1. A partir d'aquest moment no s'admetran noves altes.
  
3. Es considerarà que un alumne és alta sempre que puga demostrar-se la seua participació activa en, almenys, 25 hores de connexió al programa o d'assistència en les sessions presencials.
  
Article 15. Causa de baixa de l'alumnat
  
1. L'alumnat podrà ser causa de baixa en el curs per algun dels motius següents:
  
- La falta d'aprofitament o l'obstaculització del normal desenvolupament del curs, amb el vistiplau previ del tècnic d'enllaç.
  
- Evident abandó de la connexió al programa en la part a distància.
  
- Incórrer en tres faltes d'assistència no justificades en la part presencial.
  
2. Les faltes d'assistència justificades no computaran a aquestos efectes llevat que, per la seua quantia, suposen una evident falta d'aprofitament del curs.
  
Article 16. Equip docent
  
1. L'equip docent estarà format pel conjunt de professors encarregats de la docència, l'assessorament, la dinamització, la fidelització, el seguiment, la tutoria i l'avaluació, coordinats per un professor-tutor.
  
2. El professorat encarregat de la docència directa en les sessions presencials i de seguiment de PNL haurà de complir les condicions mínimes establides en el programa de cada especialitat.
  
Article 17. Avaluació de l'alumnat
  
1. L'avaluació de l'alumnat serà contínua i es farà prenent com a referència les capacitats i els criteris d'avaluació establits en els mòduls del programa formatiu.
  
2. Durant el desenvolupament del programa, cada docent farà el seguiment i l'avaluació del component formatiu que impartisca, i deixarà constància per escrit dels resultats de l'avaluació contínua en les sessions de seguiment i d'avaluació que l'equip educatiu realitzarà periòdicament, supervisades per la persona que coordine el programa, per a la qual cosa el SERVEF facilitarà la documentació de suport convenient per a la realització del seguiment i de l'avaluació de l'alumnat en la part a distància.
  
3. L'alumnat serà informat a l'inici de l'acció formativa, sobre el sistema d'avaluació que s'adoptarà, tant en la part presencial com en la part a distància.
  
4. El SERVEF podrà comprovar la capacitació de l'alumnat que finalitze el curs.
  
Article 18. Control del desenvolupament de l'acció formativa
  
1. Una vegada començada l'acció formativa i presentada la documentació corresponent, l'entitat col·laboradora estarà obligada a aportar a la direcció territorial d'Ocupació la següent documentació, d'acord amb les instruccions que li seran notificades abans de l'inici de l'acció formativa:
  
- Control de connexió al programa.
  
- Control d'assistència a les sessions presencials o de PNL que continga la firma diària de l'alumnat.
  
- Comunicació d'incidències que es produïsquen en el desenvolupament de cada itinerari formatiu.
  
2. Procedirà la suspensió cautelar del desenvolupament de les accions formatives quan:
  
- L'acció formativa no estiga en funcionament.
  
- En les sessions presencials, el personal docent o l'alumnat no hi estiga present.
  
- L'alumnat estiga sent dedicat a funcions diferents de la formació.
  
- El material de consum o els equips i dotacions no es corresponguen amb els que consten en el programa de l'especialitat.
  
- El personal docent o l'alumnat no s'ajuste al perfil que s'haja indicat.
  
- S'incomplisca la normativa en matèria de seguretat i salut en el treball.
  
- No es detecte activitat d'autorització/de dinamització en la part a distància.
  
- Qualsevol altra causa que afecte el normal desenvolupament de l'acció formativa.
  
3. Serà competent per a acordar la suspensió cautelar la directora general del SERVEF, o l'òrgan en què delegue, amb audiència prèvia de la persona interessada.
  
Article 19. Sobre la qualitat de la docència
  
Els tècnics d'enllaç i l'alumnat avaluaran la qualitat dels cursos en què participen. Aquesta valoració es realitzarà mitjançant models normalitzats. L'entitat beneficiària facilitarà l'accés i la realització de les oportunes proves i serà informada del contingut i del resultat d'aquestes avaluacions de la qualitat de la formació desenvolupada en cada curs impartit per aquella.
  
Article 20. Document de col·laboració PNL
  
1. Amb l'exclusiu objecte de la realització de les pràctiques no laborals en un centre de treball, serà necessària l'existència d'un document que arreplegue la col·laboració entre el centre formatiu i l'empresa en què es realitzaran les PNL, en els termes indicats en l'annex II a la present Ordre.
  
Els citats documents hauran de ser presentats davant de la corresponent direcció territorial d'Ocupació del SERVEF en el termini assenyalat en l'article 13 de la present Ordre
  
2. Una còpia dels esmentats documents serà remesa pel centre que firme a la inspecció provincial de Treball corresponent.
  
Article 21. Programa formatiu PNL
  
1. L'entitat beneficiària elaborarà, d'acord amb el centre de treball en què es realitzen PNL, un programa formatiu en què necessàriament haurà de constar:
  
- Àrees o departaments del centre de treball en què participarà l'alumnat, amb la temporalització corresponent a cadascun.
  
- Desenvolupament de les activitats en cada àrea o departament, que especifique:
  
- Activitats formativoproductives, que han de servir per a executar o, si és el cas, completar la competència professional requerida en l'ocupació.
  
- Activitats d'avaluació que han de permetre a l'alumne demostrar la competència professional objecte d'acreditació, i a l'instructor del centre de treball obtenir-ne prou evidència.
  
2. S'haurà de notificar als representants legals dels treballadors i les treballadores de les empreses on estiga prevista la realització de les PNL el programa d'aquestes, així com les persones participants.
  
Article 22. Accés a les PNL
  
1. Podran accedir a les PNL aquell alumnat que, fins aquell moment, haja seguit amb aprofitament el desenvolupament del curs.
  
2. Tot l'alumnat realitzarà simultàniament aquest període. Si per qualsevol causa resultara impossible la realització prevista de PNL per a tot l'alumnat, aquest completarà la duració prevista del curs en el centre formatiu.
  
3. En finalitzar les PNL l'alumnat realitzaran en el centre formatiu les sessions d'avaluació a què siga convocat.
  
Article 23. Exempció del període de PNL
  
1. Amb l'autorització prèvia del tècnic d'enllaç, l'entitat podrà declarar a l'alumnat que demostre experiència laboral relacionada amb l'especialitat d'un mínim d'un any, l'exempció de la fase de PNL.
  
2. Per a això, l'alumnat haurà d'aportar, en el moment de sol·licitar ser inscrit en l'acció formativa, la documentació següent:
  
- Certificat de la Tresoreria General de la Seguretat Social o de la mutualitat laboral a què estiguera afiliat on conste l'empresa, la categoria laboral, el grup de cotització i el període de contractació o, si és el cas, el període de cotització en el Règim Especial de Treballadors Autònoms o, si no n'hi ha, de qualsevol altre mitjà de prova admés en dret.
  
- Certificat de l'empresa on haja adquirit l'experiència laboral en què conste específicament la duració del contracte, l'activitat exercida i el període de temps en què s'ha realitzat l'activitat. En el cas de treballadors i treballadores per compte propi, certificat d'alta en el cens d'obligats tributaris.
  
3. Aquesta exempció no implicarà cap minoració de la subvenció.
  
Article 24. Avaluació de la PNL
  
El centre de treball en què es realitze la PNL designarà un instructor o instructora per cada tres alumnes o fracció, entre el personal qualificat d'aquella, i les funcions del qual seran les següents:
  
- Supervisar tècnicament l'alumnat en el desenvolupament de les pràctiques i donar-li suport.
  
- Distribuir les tasques entre l'alumnat.
  
- Col·laborar en l'avaluació dels alumnat.
  
Article 25. Funcions i tasques
  
El seguiment i l'avaluació de l'alumnat durant Les PNL seran realitzats pel professorat de l'entitat beneficiària en col·laboració amb l'instructor o la instructora del centre de treball.
  
Article 26. Període de realització
  
La PNL es realitzarà en l'últim període de l'itinerari formatiu, amb la duració prevista en cada especialitat.
  
Si l'entitat considerar que un alumne està en condicions de realitzar les PNL abans de l'últim període de l'itinerari formatiu, es podran efectuar amb el corresponent informe justificatiu del docent o de l'equip docent.
  
Article 27. Relació alumnat-centre de treball
  
1. La relació entre l'alumnat i el centre de treball no tindrà, en cap cas, naturalesa jurídica laboral o funcionarial. Per tant, l'alumnat no podrà percebre cap retribució per la seua activitat formativa, ni pels resultats que puguen derivar-se'n.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumnat que hi realitze activitats formatives, llevat que s'establisca, a aquest efecte, una relació laboral de contraprestació econòmica per servicis contractats. En aquest cas, es considerarà que l'alumne abandona el programa formatiu en el centre de treball, fet que haurà de comunicar l'empresa o la institució col·laboradora al professor-tutor, qui donarà de baixa aquest alumne, ja que la PNL i la contractació han de quedar perfectament delimitades.
  
3. L'alumnat estarà cobert, en tot cas, per l'assegurança a què fa referència l'article 13.
  
Article 28. Requisits de les empreses col·laboradores en PNL
  
Les empreses als centres de treball de les quals estiguen previstes la realització de PNL hauran de respectar el següent:
  
- No distar més de 30 quilòmetres el centre de treball del centre formatiu, excepte autorització expressa i allò que s'ha previst per a intercanvis europeus en el marc del Projecte Europass.
  
- Tenir personalitat jurídica diferent de la corresponent al centre formatiu.
  
Article 29. Europass
  
En el cas que les pràctiques es realitzen en empreses de països de la Unió Europea, el procediment s'ajustarà al que disposa la Decisió 1.999/51/CE. del Consell, en la qual s'estableix l'Europass-Formació, o aquella que el substituïsca.
  
Article 30. Acabament de les accions formatives
  
Les accions formatives hauran de finalitzar abans de l'1 de novembre de 2005, excepte en el cas que s'haja anticipat la subvenció en el percentatge màxim legalment previst. En aquest cas l'acció podrà finalitzar el 15 de desembre del citat any.
  
Article 31. Documentació final de l'acció formativa
  
1. En el termini de 15 dies naturals des de la conclusió de l'acció formativa es presentarà una acta que continga l'aprofitament final de l'alumnat assistent.
  
2. El SERVEF expedirà el corresponent certificat d'aprofitament a les persones que hagen superat amb èxit cada acció formativa.
  
CapÍtol IV
  
Tramitació de les ajudes
  
Article 32. Naturalesa de les ajudes
  
Les ajudes previstes en la present disposició tindran la naturalesa jurídica de subvencions públiques i estaran destinades al finançament total o parcial de les accions que es realitzen a la seua empara.
  
Article 33. Entitats beneficiàries
  
1. Podran sol·licitar les ajudes previstes en la present Ordre els centres col·laboradors homologats en les especialitats corresponents abans de la presentació de sol·licituds.
  
2. Els qui aspiren a ser perceptors de les ajudes hauran de reunir, a més, els requisits següents:
  
a) Tenir personalitat jurídica pròpia.
  
b) Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.
  
c) Acreditar capacitat suficient de mitjans materials, informàtics, humans i organitzatius per a complir els objectius establits en el programa.
  
d) No estar en cap de les situacions previstes en l'article 13.2 de la Llei 38/2003, de 17 de novembre, General de Subvencions.
  
Article 34. Termini i lloc de presentació de sol·licituds
  
1. El termini de presentació de sol·licituds de les ajudes regulades en la present Ordre finalitzarà el 30 de setembre de 2005, i quedarà condicionada l'obtenció de l'ajuda a l'existència de crèdit disponible.
  
2. Les sol·licituds es presentaran en qualsevol dels registres del SERVEF, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de Les administracions públiques i del Procediment Administratiu Comú, i s'utilitzaran per a això els models normalitzats, que podran obtenir-se en la pàgina web del SERVEF.
  
La presentació de les sol·licituds podrà realitzar-se de manera telemàtica d'acord amb el que preveu l'Ordre de 9 de maig de 2005, de la Conselleria d'Economia, Hisenda i Ocupació, per la qual es regula el procediment per a la tramitació telemàtica de sol·licituds de subvencions i la presentació de documentació en l'àmbit competencial del SERVEF i s'aprova l'aplicació informàtica que la possibilita.
  
Article 35. Documentació
  
1. Tota sol·licitud haurà d'anar acompanyada de la documentació següent:
  
- Documentació acreditativa i identificadora de l'entitat sol·licitant i de qui la represente.
  
- Document d'identificació fiscal de l'entitat sol·licitant.
  
- Dades de domiciliació bancària d'acord amb el model facilitat a aquest efecte (fitxa de manteniment de tercers).
  
- Certificat d'estar al corrent de les obligacions amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data en què finalitze el termini de presentació de sol·licituds.
  
Quant al compliment de les obligacions tributàries amb l'estat, una autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà.
  
En el supòsit de falta d'autorització, haurà de presentar-se un certificat d'estar al corrent de les obligacions tributàries en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data en què finalitze el termini de presentació de sol·licituds.
  
- Projecte formatiu:
  
- Accions formatives que cal realitzar, que hauran de ser algunes de les assenyalades en l'annex I de la present Ordre, bé la totalitat del corresponent programa, ben alguna de les seues unitats de competències.
  
- Distribució inicial de les hores de cada part.
  
- Llista de l'equip docent que participarà en l'acció formativa, el seu curriculum vitae, les seues funcions i la metodologia per a desenvolupar-la i realitzar-la, i un certificat d'assistència a un curs de formació de formadors en línia del SERVEF.
  
- Llistat de les empreses en què es realitzaran les pràctiques no laborals i nombre d'alumnat previstos en cadascuna, especialment en el cas d'empreses ubicades en uns altres països de la Unió Europea.
  
- Pressupost.
  
2. No s'aportaran els dos primers documents mencionats més amunt si estigueren ja en poder de la Conselleria d'Economia, Hisenda i Ocupació per haver sigut aportats en el mateix exercici o en l'immediatament anterior.
  
3. Quan la sol·licitud no reunisca els requisits establits en la present Ordre o no s'acompanye la documentació que d'acord amb ella siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de Les administracions públiques i del Procediment Administratiu Comú, en la redacció de la Llei 4/1999, es requerirà la persona interessada perquè, en un termini de 10 dies, esmene la falta o acompanye els documents necessaris, amb indicació que, si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
Article 36. Instrucció i valoració de les sol·licituds
  
1. Correspondrà la instrucció dels expedients a les direccions territorials d'Ocupació del SERVEF.
  
2. L'anàlisi del projecte formatiu i de la capacitat de l'entitat serà realitzat pel Comité d'Experts previst en l'article 7 de l'Ordre de 30 de desembre de 2004, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional per a l'exercici 2005.
  
3. Una vegada realitzada la valoració, s'emetrà un informe en què se'n concrete el resultat i indique els factors o criteris tinguts en compte i la seua aplicació concreta.
  
4. La direcció territorial d'Ocupació del SERVEF de cada província, a la vista de l'expedient i de l'informe resultant de la valoració, formularà la proposta de resolució motivada com cal i que indique la data en què es completarà l'expedient.
  
Article 37. Resolució i recursos
  
1. El termini màxim per a resoldre i notificar la resolució procedent serà de dos mesos a partir de la data de presentació de les sol·licituds. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, sense perjuí que subsistisca l'obligació legal de resoldre sobre la petició formulada.
  
2. Les sol·licituds seran resoltes d'acord amb la seua ordre de presentació en el registre d'entrada a mesura que, si és el cas, siga completat l'expedient, i fins que s'exhaurisquen les disponibilitats pressupostàries.
  
3. Les resolucions que dicte la directora general del SERVEF o l'òrgan en què delegue, contindran les dades relatives a cada curs: denominació, número d'expedient, entitat beneficiària, lloc d'impartició o de realització de les sessions presencials, duració, nombre d'alumnat, mòduls econòmics, i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària.
  
4. La resolució es notificarà a les persones interessades en els termes previstos en l'article 58 de la Llei 30/1992, de Règim Jurídic de Les administracions públiques i del Procediment Administratiu Comú, en la redacció de la Llei 4/1999.
  
5. Aquestes resolucions posen fi a la via administrativa, i contra elles s'hi podrà interposar recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de Les administracions públiques i del Procediment Administratiu Comú, en la redacció de la Llei 4/1999, de 13 de gener, i de la possibilitat que les persones interessades puguen exercitar-ne, si és el cas, qualsevol altre que consideren procedent.
  
Article 38. Obligacions dels beneficiaris
  
Són obligacions dels beneficiaris:
  
- Impartir els cursos subvencionats d'acord amb el que preveu aquesta ordre i en la resolució d'aprovació, i justificar-ne la realització.
  
- Facilitar al SERVEF les tasques de seguiment i control tècnic.
  
- Subjectar-se a les accions de control de qualitat de la docència que s'estableixen en aquesta mateixa Ordre.
  
- Subjectar-se a les accions de control financer que legalment corresponguen en relació amb la subvenció concedida.
  
- Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
- Comunicar al SERVEF la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat. Aquesta comunicació haurà d'efectuar-se així que es conega i, en tot cas, abans de la justificació de l'aplicació donada als fons percebuts.
  
- No percebre cap quantitat de l'alumnat que participa en l'acció formativa.
  
- Portar comptabilitat codificada de les despeses imputables a cada curs.
  
- Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació i cofinançada pel Fons Social Europeu.
  
- La resta d'obligacions previstes en l'article 14.1 de la Llei 17/2003, de 17 de novembre, General de Subvencions, i que no hagen sigut citades expressament aquí.
  
Article 39. Costos elegibles per a les entitats beneficiàries
  
Els costos elegibles es distribuiran en:
  
1. Part A: despeses de personal
  
Quedaran compresos en aquest concepte:
  
- Retribucions de l'equip docent.
  
- Despeses de Seguretat Social a càrrec de l'entitat col·laboradora quan haja contractat el personal docent com a treballadors per compte d'altri, amb obligació de l'afiliació i/o l'alta en la Seguretat Social.
  
Les hores de dedicació del professorat, en el cas de les hores de presència efectiva del alumnat, sempre que es justifique com cal, podran ser superiors a les hores de presència efectiva de cada alumne o alumna, sense superar el doble de les hores lectives de l'acció formativa, i sense que supose un increment de la Part A.
  
2. Part B: despeses d'organització o institucionals, entre les que podran incloure's:
  
- Despeses de personal de direcció, coordinació, assessoria i administració atribuïbles al desenvolupament de l'acció formativa, fins a un màxim del 20% de la Part B que aparega en la resolució de concessió.
  
- Amortització d'instal·lacions, equips i ferramentes, que hauran de tenir sempre una connexió exclusiva amb l'activitat docent, de duració superior a un exercici natural, amb exclusió d'aquells béns que hagen sigut objecte de subvenció pública per a ser adquirits. Aquestes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció, fins a un màxim del 25% del total de la Part B que aparega en la resolució de concessió.
  
- Material consumible adquirit per al desenvolupament de la docència no recuperable a l'acabament del curs.
  
- Despeses de desplaçament del personal docent.
  
- Despeses de pòlissa d'assegurances d'accidents de l'alumnat d'acord amb el que preveu l'article 13 de la present Ordre.
  
- Despeses de selecció de l'alumnat, quan es justifiquen i es motiven adequadament.
  
- Despeses de publicitat, prèviament autoritzades, que responguen a les actuacions realitzades en compliment del que disposa la present norma.
  
- Despeses derivades de la realització de PNL.
  
- Altres costos:
  
- Lloguers, tant d'instal·lacions com de maquinària lligada directament a la docència.
  
- Energia elèctrica, combustible i, en general, manteniment de les instal·lacions i equips docents.
  
- Comunicació (fax, telèfon, connexió Internet, etc.).
  
3. Part C: despeses d'ajuda per assistència de l'alumnat als cursos i compensació per les despeses de comunicació.
  
Article 40. Documentació justificativa de les despeses elegibles
  
1. Per a la Part A:
  
Documents justificatius de la despesa corresponent a les retribucions de l'equip docent i els de les despeses de Seguretat Social a càrrec de l'entitat col·laboradora.
  
Únicament s'admetran justificants de pagaments a persones físiques, tant si el servici ha sigut prestat pel personal de l'entitat beneficiària, com si s'ha contractat una prestació de servicis professionals amb persones alienes a ella. Queda expressament prohibida la subcontractació.
  
Seran imputables les despeses que es produïsquen tant en el període de la realització de l'acció objecte de la subvenció, com en els 15 dies anteriors a l'inici i els 15 dies posteriors a l'acabament.
  
2. Per a la Part B:
  
- Documents justificatius de la despesa corresponent.
  
- Un informe que explique els càlculs realitzats per a imputar les despeses.
  
- Pòlissa de l'assegurança de l'alumnat.
  
- Per a les pràctiques no laborals caldrà aportar per cada empresa en què hagen tingut lloc el llistat nominal de l'alumnat diàriament assistent, amb el vistiplau de l'instructor o instructora, el nombre total d'hores i el rebut de la corresponent quantitat firmat per qui represente l'empresa en què s'hagen realitzat aquelles.
  
3. Per a la Part C:
  
Llistat de l'alumnat assistent a les accions formatives, junt amb un rebut individualitzat i firmat acreditatiu de la recepció per l'alumne de l'ajuda per assistència i comunicacions, així com els corresponents parts d'assistència diària firmats com cal per l'alumnat, i certificat de l'entitat subvencionada acreditatiu de les connexions telemàtiques de l'alumnat d'acord amb els llistats de seguiment estadístic de la plataforma seguint les instruccions dictades pel SERVEF.
  
En el cas de pràctiques a països de la Unió Europea, fotocòpia del Document Europass.
  
4. De conformitat amb l'article 31.2 de la Llei 38/2003, de 17 de novembre, General de Subvencions, es considerarà despesa realitzada la que ha sigut efectivament pagada abans de l'acabament del període de justificació.
  
Article 41. Condicions de la documentació justificativa
  
1. No es considerarà cost elegible en cap de les parts de la subvenció anteriorment citades, l'IVA o d'altres càrregues tributàries, quan siguen susceptibles de ser compensades per l'entitat beneficiària. A aquest efecte haurà d'aportar la documentació acreditativa d'estar exempta de presentar declaració de l'IVA.
  
2. Les factures presentades per a la justificació de les despeses hauran de complir allò disposat pel Reial Decret 1.496/2003, de 28 de novembre, i la resta de normativa vigent.
  
3. L'entitat estarà obligada a comunicar al SERVEF qualsevol subministrament o contractació de béns o servicis amb empreses a ella vinculades. S'entén per empresa o entitat vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es considerarà que hi ha influència dominant quan una entitat o empresa, directament o indirectament, en relació amb una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
4. Les accions hauran de ser realitzades pel sol·licitant, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article 33. Queda expressament prohibida la subcontractació.
  
Article 42. Quantia de la subvenció
  
1. La subvenció de les parts A i B s'establirà d'acord amb els conceptes fixats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, modificada per les ordres de 20 de setembre de 1995 i de 14 d'octubre de 1998, del Ministeri de Treball i Seguretat Social, i per l'Ordre TAS/466/2002, d'11 de febrer, o aquelles que les substituïsquen, llevat que se sol·licite expressament una quantia inferior.
  
2. La subvenció de La Part C s'estableix, amb caràcter general, en un euro per alumne i hora, i no pot sobrepassar el nombre d'hores aprovades per la resolució per a cada curs. En el cas d'incloure pràctiques a països de la Unió Europea, sobre la base del que disposa la Decisió sobre Europass-Formació, aquesta ajuda serà de set euros per alumne i hora durant el període de realització d'aquestes pràctiques.
  
Article 43. Compensació econòmica a les empreses col·laboradores
  
Per la realització de pràctiques no laborals, les empreses privades col·laboradores podran percebre una compensació econòmica per alumne/hora de pràctica de 0,6 euros
  
Article 44. Liquidació de les ajudes
  
L'import de la subvenció es farà efectiu en finalitzar cada acció formativa subvencionada. Serà necessària la presentació de la declaració de despeses efectivament realitzats per la impartició de cada acció formativa d'aquestes mitjançant l'aplicació informàtica SIDEC, que el SERVEF entregarà a les entitats que impartisquen l'acció formativa quan aquesta s'incie, i a la qual s'adjuntarà la documentació a què fa referència l'article 40.
  
Article 45. Presentació de documentació justificativa
  
La declaració de despeses i la remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament de l'itinerari formatiu, si en la resolució no se'n fixara un altre de distint.
  
Article 46. Pagament de l'ajuda
  
1. Les entitats subvencionades, amb caràcter previ al pagament de l'ajuda, hauran d'acreditar que es troben al corrent de les seues obligacions tributàries i amb la Seguretat Social.
  
2. Es podrà avançar a l'entitat beneficiària el percentatge màxim de l'import de l'ajuda que establisca per a aquestos supòsits la vigent legislació, amb l'aval bancari previ a favor de la Generalitat Valenciana en la forma legalment prevista. Estaran exemptes de l'obligació de prestar avals les entitats locals i les empreses el capital social de les quals estiga participat per la Generalitat Valenciana en més d'un 80% o per les seues entitats autònomes. Tot això d'acord amb el que disposa l'article 47.bis del Decret Legislatiu de 26 de juny de 1991, pel qual s'aprova el Text Refós de la Llei de Fent Pública de la Generalitat Valenciana.
  
Article 47. Minoracions i resolució de l'ajuda concedida
  
1. L'alteració d'alguna de les característiques no essencials de l'acció aprovada, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades que en conjunt superen el cost de l'activitat que ha de desenvolupar el beneficiari, podran donar lloc a la minoració de la subvenció concedida.
  
En especial, a la vista de la documentació presentada relativa a l'acció formativa desenvolupada per l'entitat, es minorarà la subvenció concedida en els supòsits següents:
  
- No haver-se impartit la totalitat de les hores lectives aprovades per resolució per al corresponent itinerari formatiu. En aquest supòsit es minorarà proporcionalment la subvenció concedida.
  
- Per baixes de l'alumnat: la diferència entre el nombre d'alumnes que estableix la resolució de concessió i l'alumnat que estiga d'alta en el moment que es complisca el primer terç de l'acció formativa, determinarà la minoració proporcional en les parts A, B i C, de la subvenció concedida, o de l'import de la subvenció resultant una vegada practicada la minoració per hores, si és el cas. Les baixes que es produïsquen a partir d'aquest moment per causes no imputables a l'entitat col·laboradora, suposaran la minoració de les parts B i C de la subvenció concedida o de la subvenció recalculada, si és el cas, a partir de la tercera baixa inclusivament. No s'aplicarà cap minoració quan l'abandó de l'alumnat es dega a contractació acreditada com cal, que podrà fer-se mitjançant declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració.
  
- Per no haver-se justificat en els termes establits en l'ordre i en la resolució de concessió d'ajudes la totalitat de les despeses subvencionades.
  
- Per no ajustar-se el personal docent al perfil del professorat previst en el projecte formatiu. En aquest cas la minoració s'efectuarà únicament respecte de la despesa corresponent al professorat.
  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents casos d'incompliment per part de l'entitat:
  
a) Obtenció de la subvenció falsejant les condicions requerides per a això o ocultant les que ho hagueren impedit.
  
b) Incompliment de la finalitat per a la qual la subvenció va ser concedida, o de les condicions exigides per a ser concedida en la resolució d'aprovació.
  
c) Percepció per part de l'entitat col·laboradora de qualsevol quantitat econòmica procedent de l'alumnat que participa en els cursos.
  
d) Qualsevol altre motiu que perjudique el fi últim pel qual la subvenció haja sigut concedida, i en particular, l'incompliment dels criteris emanats de la present Ordre.
  
e) La falsedat de les dades contingudes en la declaració prevista en l'apartat 2 de l'article 11 de la present Ordre.
  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.
  
Tot això sense perjuí del que preveu la mencionada Llei 38/2003, quant a infraccions i sancions administratives en matèria de subvencions.
  
DISPOSICIONS ADDICIONALS
  
Primera
  
De conformitat amb el que preveu la Llei 174/2004, de 29 de desembre, de Pressupostos de la Generalitat Valenciana per a l'any 2005, l'import global destinat per a la concessió de les ajudes previstes en la present Ordre a càrrec del subprograma pressupostari 322.52, «Formació Professional Ocupacional», línia T4166000, serà de dos milions set-cents setanta-cinc mil euros (2.775.000 euros), import cofinançat pel Fons Social Europeu en un 65% .
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, l'entitat sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o la dependència en què van ser presentats i que no hagen transcorregut mes de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, l'acreditació per uns altres mitjans dels requisits a què es refereix el document.
  
Tercera
  
En tot allò no previst en aquesta ordre, hi valdrà la normativa autonòmica en vigor continguda en el Decret legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Publica Valenciana, i la normativa bàsica continguda en la Llei 38/2003, de 17 de novembre, General de Subvencions.
  
Disposicions finals
  
Primera
  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present Ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, les persones interessades podran interposar-hi un recurs contenciós administratiu en el termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant aquest mateix òrgan en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 8 de juliol de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX II
  
Model de declaració de realització de Pràctiques No Laborals
  
El Sr. / la SRA. ... , com a representant del centre formatiu ... , i el Sr. / la SRA. ..., com a representant de l'empresa ..., dedicada principalment a l'activitat de ...
  
DECLAREN
  
Que una vegada sol·licitada una subvenció per a la realització d'una acció formativa a l'empara de l'Ordre d ... d ... de ..., de la Conselleria d'Economia, Hisenda i Ocupació, per la qual es regula, amb caràcter experimental, el desenvolupament d'accions de formació professional ocupacional semipresencial i es convoquen ajudes per a l'any 2005, tindrà lloc a l'empresa mencionada més amunt un període de Pràctiques No Laborals com a part integrant del programa, per la qual les dues parts assumeixen els compromisos previstos en el capítol III de la citada Ordre.
  
... , ... d ... de 2005
  
SEGELL I FIRMA DEL SEGELL I FIRMA